Návrh
postupu ďalšieho zabezpečenia rozvoja výstavby nájomných bytov

Vláda SR uznesením č. 813 zo 17. júla 2002 schválila návrh na zníženie verejných výdavkov na podporu obstarávania obecných nájomných bytov a zabezpečenie finančných zdrojov pre potreby Štátneho fondu rozvoja bývania a návrh aktualizácie Programu rozvoja bývania v časti Program poskytovania podpory na obstarávanie nájomných bytov. V súlade s týmito schválenými materiálmi bol zavedený nový model financovania, ktorý vytvára podmienky pre výraznejšie zapojenie voľných zdrojov komerčných bánk do oblasti nájomného bývania. Ministerstvo výstavby a regionálneho rozvoja SR pre realizáciu tohto modelu financovania vydalo smernicu č. 8/2002, ktorou sa určujú pravidlá poskytovania dotácií na obstarávanie nájomných bytov. Podľa tejto smernice je možné k bankovým úverom poskytnutým obciam na výstavbu nájomných bytov poskytnúť dotáciu na úhradu časti úrokovej sadzby úverov maximálne vo výške 6 % tak, aby úroková sadzba úveru na obstaranie bytu po bonifikácii nebola nižšia ako 4 %. Účinnosť tejto smernice je od 1. augusta 2002. V súčasnosti Ministerstvo výstavby a regionálneho rozvoja SR rokuje s komerčnými bankami o postupe zavedenia nového modelu financovania výstavby nájomných bytov do praxe. To znamená, že banky by mali vytvoriť nové úverové produkty pre obce a ministerstvo uzatvorí s nimi dohodu o poskytovaní dotácie k úverom na výstavbu nájomných bytov.
Štátny fond rozvoja bývania v súčasnom období eviduje žiadosti obcí v rámci programu nájomných bytov s požiadavkou na poskytnutie podpory vo forme úverov v objeme cca 1 062 mil. Sk, ktoré nie je možné zo súčasných zdrojových možností fondu riešiť. Pri vybavovaní týchto je možné postupovať podľa dvoch variantov.
Variant 1:
Fond v súlade s § 11 ods. 9 zákona NR SR č. 124/1996 Z. z. o Štátnom fonde rozvoja bývania v znení neskorších predpisov (ďalej len „zákon“) môže u žiadostí o poskytnutie podpory na výstavbu nájomných bytov, ktoré sú nad rámec rozpočtu na program výstavby nájomných bytov rozhodnúť o neposkytnutí podpory. Žiadatelia, t.j. obce pri predkladaní žiadostí venovali nemalé úsilie pri spracovaní a kompletovaní žiadostí - súčasťou týchto žiadostí sú súhlasy obecných, resp. mestských zastupiteľstiev s podaním žiadosti o poskytnutie úveru zo Štátneho fondu rozvoja bývania. Predmetné žiadosti v súlade s § 11 ods. 1 zákona overil okresný úrad príslušný podľa miesta stavby. V prípade vrátenia evidovaných žiadostí fondom, musí obec v snahe získať iné zdroje financovania spracovať novú žiadosť podľa požiadaviek banky doloženú súhlasom obecného, resp. mestského zastupiteľstva so zmenou financovania projektu.
Z vyššie uvedených dôvodov uplatnenie tohto variantu a zavedenie nového modelu financovania si vyžiada určitý časový posun v ďalšom financovaní výstavby nájomných bytov. Naviac, v prípade malých obcí, ako aj v prípade miest, ktoré sú už v súčasnosti úverovo zaťažené zákon č. 303/1995 Z.z. o rozpočtových pravidlách v znení neskorších predpisov podľa § 29a neumožňuje týmto obciam, resp. mestám vziať si bežný bankový úver, ak celková suma dlhu ku koncu rozpočtového roku prekročí 60 % skutočných bežných príjmov predchádzajúceho rozpočtového roka a suma ročných splátok úverov vrátane úrokov prekročí 25 % skutočných bežných príjmov predchádzajúceho rozpočtového roka. Znamená to, že tieto obce a mestá by museli zastaviť už pripravenú výstavbu obecných nájomných bytov.
Variant 2:
Na preklenutie tejto situácie sa navrhuje zvýšiť zdroje Štátneho fondu rozvoja bývania v takej miere, aby fond mohol uspokojiť už evidované žiadosti zaradené do programu nájomných bytov. V súlade s § 3 ods. 1 písm. i) zákona sú jedným z možných zdrojov Štátneho fondu rozvoja bývania úvery poskytnuté bankami.
Na základe predbežnej ponuky Prvá komunálna banka, a.s. navrhuje poskytnúť Štátnemu fondu rozvoja bývania úver za nasledovných podmienok:
-	výška úveru			1 000 mil. Sk
-	doba splatnosti úveru		2 roky
-	úroková sadzba úveru		6M BRIBOR + 1 % (t.j. k 29.7.2002 – 8,34 % + 1 %)
-	splátky				rovnaké polročné splátky istiny
-	zabezpečenie úveru		existujúcimi pohľadávkami Štátneho fondu rozvoja bývania 
vyplývajúce z úverov poskytnutých mestám a obciam
-	termín poskytnutia úveru		do 31. augusta 2002.
	
Podľa uvedených úverových podmienok by Štátny fond rozvoja bývania v prvom roku splatil istinu vo výške 500 mil. Sk a na úrokoch by zaplatil cca 90 mil. Sk. V druhom roku by splatil zostávajúcu istinu vo výške 500 mil. Sk a na úrokoch by zaplatil cca 40 mil. Sk. Vlastné zdroje Štátneho fondu rozvoja bývania tvorené zo splátok istiny úverov a úrokov pre rok 2003 a nasledujúce roky sa predpokladajú vo výške cca 900 mil. Sk. Z uvedeného vyplýva, že Štátny fond rozvoja bývania môže úhradu splátok úveru a úroku zabezpečiť z vlastných zdrojov.
Na získanie týchto zdrojov je podľa § 3 ods. 2 zákona potrebný súhlas ministra výstavby a regionálneho rozvoja, ktorý sa navrhuje udeliť.
V tejto súvislosti je však nevyhnutné uviesť, že posilnenie finančných zdrojov Štátneho fondu rozvoja bývania na program nájomných bytov zároveň vyvolá požiadavku na poskytnutie dotácií minimálne v rovnakej výške ako bude objem poskytnutých úverov prostredníctvom Štátneho fondu rozvoja bývania. To znamená, že ak si Štátny fond rozvoja bývania vezme na posilnenie svojich zdrojov úver vo výške 1 000 mil. Sk, aj Ministerstvo výstavby a regionálneho rozvoja SR by malo mať zdroje na poskytovanie dotácií na nájomné byty v rovnakej výške. V súčasnosti však Ministerstvo výstavby a regionálneho rozvoja SR v rozpočte kapitoly nemá už zabezpečené finančné prostriedky na spolufinancovanie predmetnej výstavby. Predmetné spolufinancovanie a uzatváranie zmlúv o poskytnutí dotácie na výstavbu nájomných bytov s čerpaním v roku 2003 môže byť riešené len na ťarchu budúcich období.
Pri spracovávaní podkladov pre východiská pre zostavenie štátneho rozpočtu na rok 2003 Ministerstvo výstavby a regionálneho rozvoja SR požadovalo vyčleniť prostriedky vo výške 1 050 mil. Sk na podporu výstavby nájomných bytov. Z tohto objemu by bolo možné pokryť tieto zvýšené tohtoročné požiadavky. Znamenalo by to však, obmedzenie, resp. zastavenie prijímania nových žiadostí v budúcom období, ako aj nemožnosť realizovania nového modelu financovania výstavby nájomných bytov za účasti zdrojov komerčných bánk. Na zamedzenie tohto možného vývoja je potrebné navýšenie prostriedkov na predmetný účel v ďalšom rozpočtovom roku o uvedenú čiastku, t.j. o 1 000 mil. Sk.